Lede van Dudula-beweging aangevalArgieffoto bloot ter illustrasie. (Foto: PublicDomainArchive/Pixabay) Drie verdagtes is in hegtenis geneem nadat hulle en nog ’n makker oor die naweek in Limpopo ’n bus met lede van die omstrede Dudula-beweging met klippe bestook het. Een van die beweging se lede is tydens die aanval doodgeskiet. Die verdagtes se makker is later deur die polisie doodgeskiet. Brig. Motlafela Mojapelo, polisiewoordvoerder, sê ’n voorlopige ondersoek dui daarop dat Gautengse lede van die Dudula-beweging Saterdag by ’n sportterrein in Jane Furse opgedaag het om hul beweging daar bekend te stel. Die lede was ook van plan om ’n memorandum aan die plaaslike polisiebestuur te oorhandig. Die lede se bus is egter op pad daarheen met klippe bestook. Sommige van lede het uit die bus gespring en agter die aanvallers aangehardloop. Dit is toe dat ’n onbekende lid van die gemeenskap ’n skoot afvuur en een van die lede doodskiet. Die bekendstelling is daarna gekanselleer en lede van die polisiëringseenheid vir openbare orde, ŉ taktiese reaksiespan en polisielede van die distrik is ontplooi om die situasie te monitor terwyl daar na die verdagtes gesoek is. Drie verdagtes – twee mans en ’n vrou – is Sondag in die vroeë oggendure in verband met die aanval in hegtenis geneem. Die polisie het ook inligting ontvang van nog ’n verdagte wat in daardie stadium na bewering besig was om klante by ’n drankwinkel in die omgewing te dreig. Die verdagte (25) het met die polisie se aankoms by die winkel begin weghardloop. Hy het egter in die hardloop ’n vuurwapen te voorskyn gebring en op polisiebeamptes gerig. Die polisiebeamptes het gereageer en die verdagte is doodgeskiet. Twee gelaaide pistole – wat positief met die moord verbind word – is in sy besit gevind. Maroela Media het vroeër berig die Dudula-beweging beweer dat hy poog om die Suid-Afrikaanse regering aan te spoor om op te tree teen ongedokumenteerde immigrante en diegene wat na bewering by misdrywe betrokke is.